Line Barfod (EL), 2008-03-11:
Enhedslisten synes også klart, det er et fremskridt, at vi nu får det her forslag om nogle længstetider for varetægt.
Det er noget, vi har arbejdet for i mange år, og som vi har diskuteret adskillige gange her i Folketinget at der var behov for - også efter at vi har set, at antallet af varetægtsfængslinger er gået op i de senere år.
Vi synes også, det er vældig positivt, at der nu bliver sat nogle mekanismer ind for at prøve at forhindre, at folk går rundt i alt for lang tid med en sigtelse hængende over hovedet uden at vide, om sagen faktisk bliver gennemført eller ej.
Det er godt at få afsluttet en sag og finde ud af, om man bliver dømt eller frikendt - især hvis man mener, man er uskyldig, er det rart at få sagen afsluttet, men det er også godt, hvis man er skyldig, at få sagen afsluttet; at få sin dom, få den afsonet og så at kunne komme videre.
Derfor synes vi, det er fint, at vi kommer så langt.
Når vi synes, det er væsentligt at få nedbragt den periode, som man kan sidde varetægtsfængslet i, er det selvfølgelig, fordi vi konkret kan se, at varetægtsfængsling i nogle tilfælde giver psykiske skader og påvirker folk, når sagen trækker så længe ud, men det er også, fordi vi mener, det er et principielt problem, at vi i Danmark varetægtsfængsler i det omfang vi gør det i.
For varetægtsfængsling er jo fængsel før dom, og hvis vi holder fast i, at folk principielt er uskyldige, indtil de er dømt, er det altså i stort omfang uskyldige mennesker, vi har siddende i fængslerne, indtil nogle af dem så en dag bliver dømt.
Og det mener vi at vi skal begrænse mest muligt.
Så er der spørgsmålet om de unge under 18 år, som bl.a. Børnerådet gør opmærksom på i deres høringssvar, og som også flere ordførere har været inde på.
Det kunne være godt, hvis vi langt om længe kunne få slået fast, at i Danmark sætter vi ikke børn under 18 år i fængsel.
Flere høringssvar, bl.a. det fra Advokatrådet, peger jo så også på, at det er et problem med de mange undtagelser, der er sat ind, i forhold til længden af varetægtsfængslinger.
Der kan måske også nogle steder være en nervøsitet for, at der så i stedet for bliver tale om maksimumslængde; at man siger, at vi bare skal sørge for, at der ikke går længere end det antal måneder, og så kan folk sidde varetægtsfængslet så længe.
Der er det altså vigtigt, at vi holder øje med, at det her ikke fører til, at nogle kommer til at sidde længere, end de gjorde før, men at man faktisk får behandlet sagerne hurtigt.
Omvendt er det også vigtigt, at undtagelserne ikke bliver brugt i for stort et omfang, så folk fortsat kommer til at sidde varetægtsfængslet i meget lang tid.
Mange henviser jo til Tyskland, hvor det godt kan lade sig gøre at få sagerne afsluttet meget hurtigt og overholde fristerne.
Men spørgsmålet om, hvorvidt man kan få afsluttet sagerne hurtigt, afhænger jo også af, om der er de fornødne ressourcer, hvilket andre også har været inde på under debatten.
Derfor er noget af det, vi skal have spurgt til under udvalgsarbejdet, også: Hvad vil regeringen afsætte af ressourcer til det her område?
Sådan som det ligger med hensyn til finanslovbehandlingen i øjeblikket, ser det jo ikke ud til, at der kommer flere ressourcer, tværtimod.
Men når man gennemfører det her, og når man samtidig har lavet de kæmpe reformer, er der altså brug for ressourcer til at kunne sikre, at der faktisk er de mennesker, der skal til, ude ved domstolene og hos politi og anklagemyndighed for også at kunne fremme sagerne med den fornødne hurtighed, for ellers bliver det bare papirbeslutninger, og så kommer det ikke til at blive omsat til virkelighed.
Som sagt er Enhedslisten glad for det fremskridt, der ligger i forslaget her, og vi kan støtte det.